Document ID: 32004D0890

PADOMES LĒMUMS
(2004. gada 20. decembris)
par Eiropas Kopienas izstāšanos no Konvencijas par zveju un dzīvo resursu saglabāšanu Baltijas jūrā un Beltos
(2004/890/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 37. pantu saistībā ar tā 300. panta 2. punktu un 300. panta 3. punkta pirmo daļu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
Kopiena ir Līgumslēdzēja puse Konvencijā par zveju un dzīvo resursu saglabāšanu Baltijas jūrā un Beltos (2) (“Gdaņskas konvencija”).
(2)
Gdaņskas konvencijas XIX pants paredz Līgumslēdzējas puses izstāšanos no šīs konvencijas.
(3)
Saskaņā ar 2003. gada Pievienošanās akta 6. panta 12. punktu 2004. gada 1. maijā vai iespējami drīz pēc tam Igaunijai, Latvijai, Lietuvai un Polijai ir pienākums veikt vajadzīgās darbības, lai izstātos no Gdaņskas konvencijas.
(4)
Pēc minēto jauno dalībvalstu izstāšanās Kopiena un Krievijas Federācija būs vienīgās Gdaņskas konvencijas Līgumslēdzējas puses, un Kopienas ūdeņi būs apmēram 95 % no konvencijas zonas.
(5)
Starptautiskas zvejniecības organizācijas uzturēšana to zveju ūdeņu pārvaldīšanai, kas ietilpst tikai divu pušu jurisdikcijā, būtu nesamērīga un neefektīva. Tādēļ Kopienai būtu jāizstājas no Gdaņskas konvencijas,
IR PIEŅĒMUSI ŠO LĒMUMU.
1. pants
Eiropas Kopiena izstājas no Konvencijas par zveju un dzīvo resursu saglabāšanu Baltijas jūrā un Beltos.
2. pants
Padomes priekšsēdētājs ar šo ir pilnvarots iecelt personu(-as), kuras ir tiesīgas informēt Konvencijas par zveju un dzīvo resursu saglabāšanu Baltijas jūrā un Beltos depozitāriju par Kopienas izstāšanos no konvencijas.
Briselē, 2004. gada 20. decembrī

Labels: 20
18
15
6